Ni današnja konferencija za novinare nakon sjednice Stožera civilne zaštite Grada Zagreba nije prošla bez informacije o kršenju izolacije. Načelnik PU zagrebačke Marko Rašić priopćio je kako je podnesena kaznena prijava protiv žene (33) koja je napustila stan iako je pozitivna na koronavirus. Naime, 4. travnja tijekom redovne provjere pridržavanja mjera samoizolacije, oboljela nije zatečena na prijavljenoj adresi prebivališta jer je otišla do roditelja, odnosno iz jednog zagrebačkog kvarta u drugi.

Zaražena žena policijskim je službenicima izjavila kako je odobrenje da se udalji s adrese samoizolacije dobila od svog epidemiologa, no provjerom je utvrđeno kako to nije istina, naglašeno joj je da ne napušta stan.

– Za to kazneno djelo propisana je kazna zatvora do tri godine ako je netko zaražen – poručio je Rašić. S druge strane u Nastavnom zavodu za javno zdravstvo zabilježeno je devet novih slučajeva zaraze koronavirusom, potvrdila je zamjenica ravnatelja Sandra Šikić.

Gradonačelnik Milan Bandić i danas je govorio o strpljenju, solidarnosti, disciplini i zajedništvu, što je ključno za Zagreb u ovom trenutku.

– Pobijedili smo i veće stvari, pa ćemo i koronu i potres. Provode se napuci i mjere Središnjeg nacionalnog Republike Hrvatske, a nadamo se i zelenom svijetlu za prodaju na tržnicama – objasnio je Bandić. Na pitanje novinara o pripremi Zakona o obnovi oštećenih zgrada, ponovio je da mora biti životan, pravedan, provediv, stručno utemeljen i transparentan jer u svakoj nesreći ima onih koji love u mutnom.

– Za dan, dva izaći ću s nekim prijedlozima u vezi s potresom, ali i s COVID-19 – poručio je Bandić i kazao kako je svoju plaću za travanj smanjio.

– Ja sam već i svoju plaću za ožujak smanjio za 20 posto i uplatio u fond. Očekujem da ćemo takve mjere donijeti tijekom travnja i za ostale zaposlene – pojasnio je, dodajući da nijedna mjera koju je donijela Vlada nije nijednoj jedinici lokalne samouprave umanjila obaveze.

– Očekujem od Vlade da nam ne dira Fond izravnanja i da nam ga vrati, što znači nepunih 900 milijuna kuna koje uplaćujemo – zaključio je gradonačelnik.